ক্লাব ফুটবলের ব্যস্ততাকে পাশ কাটিয়ে আবারও ব্রাজিল জাতীয় দল সতীর্থদের সঙ্গে অনুশীলনে নেইমার। যুক্তরাষ্ট্র ও এল সালভাদরের সঙ্গে দুটো প্রীতি ম্যাচ খেলবে ব্রাজিল। এ উপলক্ষে নিউ জার্সিতে প্রস্তুতি নিচ্ছে ‘সেলেসাও’রা। দলের সঙ্গে যোগ দিয়েছেন নেইমার। রাশিয়া বিশ্বকাপের কোয়ার্টার ফাইনালে বেলজিয়ামের কাছে হেরে বিদায় নেওয়ার পর আবার একসঙ্গে হয়েছেন ব্রাজিল দলের ফুটবলাররা, তবে পরিবর্তন এসেছে খেলোয়াড় তালিকায়। এভারটনের রিচার্লিসন প্রথমবারের মতো ডাক পেয়েছেন ব্রাজিল দলে, ওয়াটফোর্ড থেকে ৪৪ মিলিয়ন পাউন্ডে এভারটনে যোগ দেওয়ার পর প্রিমিয়ার লিগে প্রথম তিন ম্যাচেই ৩ গোল করেছেন ২১ বছর বয়সী এ ফরোয়ার্ড। বন্ধুদের সঙ্গে বাড়িতে শুয়ে ভিডিও গেমস খেলছিলেন রিচার্লিসন, তখনই ফোনে পেয়েছেন সুসংবাদটা। শনিবার মেটলাইফ স্টেডিয়ামে যুক্তরাষ্ট্রের বিপক্ষে তাঁর অভিষেকের জোরালো সম্ভাবনা। ম্যানচেস্টার ইউনাইটেডে খেলা আন্দ্রেস পেরেইরাও ডাক পেয়েছেন এ দুই ম্যাচের জন্য। মেইল অনলাইন